Arriba a Gandia una nova edició del 'Rally Clàssics Territori Borgia'
15 novembre 2023

## Arriba a Gandia una nova edició del 'Rally Clàssics Territori Borgia'15 novembre 2023Última actualització: 15 novembre 2023

![](../gestion/img/046539f86168190de54ff3cbdff022f11cb47f0f43952b43c5681d7a38c1847d.jpeg)  
  

El **regidor delegat d'Esports, Jesús Naveiro** i el **vicepresident del Club d'Automobilisme de Gandia, Alberto Pascual**, han presentat avui la **segona edició del 'Rally Clásicos Territorio Borgia'**, que se celebrarà aquest dissabte, **18 de novembre**.

  
La competició estarà **oberta a tothom que tinga un vehicle de més de vint-i-cinc anys** i comptarà amb dues categories: una primera de cotxes amb instruments, i una segona per als que no hi porten.

  
L'esdeveniment començarà a la **Plaça Major** de la ciutat, des d'on **els participants eixiran a partir de les 11 hores** i faran un recorregut secret que es desvetllarà just abans de començar la prova. Es calcula que el primer grup tornarà al municipi a partir de les 19.30 hores.  
  
Tal com ha explicat Pascual, la ruta serà d'aproximadament **250 quilòmetres** i recorrerà **38 municipis de València i Alacant** que tinguen alguna relació amb la família Borgia. A més, ha comentat que tot es farà a la carretera oberta i que hi haurà una parada per dinar en un dels punts alacantins.  
  
També ha aprofitat per a recordar, d'una banda, que no guanyarà l'equip més ràpid, sinó el que haja estat més regular segons el criteri de l'organització, i, de l'altra, que es tracta d'un ral·li **puntuable per al Trofeu Regularitat 2023 de la Comunitat Valenciana**.  
  
Com a **novetat**, aquest any s'ha canviat el sistema de cronometratge i mesurament, atés que en lloc de referències amb punts quilomètrics hi haurà un _**roadbook**_ amb vinyetes.

  
Després de l'arribada dels darrers participants, tindrà lloc la cerimònia de **lliurament de premis, que serà al Palau Ducal i estarà oberta al públic**.  
  
**Pascual** ha expressat la il·lusió del Club perquè ha aconseguit _**"no només que la gent que es va apuntar l'any passat repetisca, sinó també que vinguen persones d'altres comunitats autònomes"**_. Cal afegir que, després de l'èxit del 2022, s'espera que la prova aculla 30 inscrits més que a l'edició anterior.  
  
Per la seua banda, **Naveiro** ha destacat que, una vegada més, el turisme i l'esport van de la mà i ha ressaltat l'evidència de la relació entre el món del motor i la competició, i la història i el patrimoni de la ciutat en aquest tipus d'esdeveniments. Per acabar, ha agraït l'organització d'aquesta prova que _**"converteix la ciutat en un referent i una visita obligada per a tots els corredors"**_.

[Twittear](https://twitter.com/share)